Vedtægter  
for  
Janderup Forenede Sportsklubber   
 
§       1.          Foreningens navn og hjemsted.                       
Foreningens navn er Janderup Forenede Sportsklubber, herefter benævnt JFS og er hjemmehørende i Janderup, Varde Kommune.   
§       2.          Foreningens formål.                        
Det er foreningens formål at fremme og styrke idrætsaktiviteterne i Janderup og omegn.  
§       3.          Medlemskab af organisationer.                        
Foreningen er som minimum medlem af Dansk Idræts Forbund, De Danske Gymnastik- og Ungdomsforeninger og Dansk Boldspil Union, og er undergivet disses love og betingelser.   
§       4.          Optagelse af medlemmer.
     Som aktivt og passivt medlem, kan bestyrelsen optage enhver. 
Stk. 2. Optagelse af umyndige som medlemmer af foreningen kræver tillige samtykke fra forældre/værge.
Stk. 3. Optagelse af æresmedlemmer i foreningen, fremlægges hovedbestyrelsen skriftlig, med udførlig begrundelse herfor. Hovedbestyrelsen kan efter enighed, fremlægge dette på den førstkommende ordinær generalforsamling, hvis beslutning herom kræver samme majoritet, jfr. vedtægterne for Janderup Forenede Sportsklubber § 17. Spørgsmål om valg af æresmedlemmer kan ikke gøres til genstand for diskussion på generalforsamlingen.
Stk. 4. Optagelse af æresmedlemmer i udvalgene, fremlægges forretningsudvalget skriftlig, med udførlig begrundelse herfor. Forretningsudvalget kan efter enighed give udvalget tilladelse til optagelse af æresmedlemmet.  
§       5.          Kontingent.
Kontingent fastsættes af hovedbestyrelsen for et år/sæson af gangen, efter indstilling fra udvalgene.  
§       6.          Udmeldelse - eksklusion.                        
Til gyldig udmeldelse kræves, at den sker skriftlig til hovedbestyrelsens eller udvalgenes kasserer med mindst 14 dages varsel, og at det pågældende medlem har betalt sit kontingent til foreningen/udvalget frem til den dag, hvorfra udmeldelsen har virkning.                       
Stk. 2. Når et medlem er i kontingent restance udover 3 måneder, kan hovedbestyrelsen nægte vedkommende at deltage i foreningens aktiviteter. Er et medlem i kontingent restance udover 6 måneder, kan hovedbestyrelsen med mindst otte dages skriftlig varsel ekskludere vedkommende. Ingen, der er udelukket på grund af kontingent restance, kan optages på ny som medlem af foreningen, før vedkommende har betalt sin gæld til foreningen.                       
Stk. 3. I øvrigt kan hovedbestyrelsen ekskludere et medlem, når særlige forhold giver anledning hertil. Hovedbestyrelsens beslutning herom kræver dog at, mindst 2/3 dele af hovedbestyrelsens medlemmer har stemt for eksklusionen. Vedkommende medlem skal, inden hovedbestyrelsen træffer sin afgørelse, have haft lejlighed til at fremføre sit forsvar, og han/hun kan fordrer spørgsmålet om eksklusion afgjort på den først kommende ordinære generalforsamling. Spørgsmål om eksklusion skal optages som et særskilt punkt på dagsordenen. Generalforsamlingens beslutning om eksklusion kræver mindst 2/3  majoritet. Et medlem der er ekskluderet i henhold til generalforsamlingens beslutning, kan kun optages som medlem ved en ny generalforsamlingsbeslutning. Her kræves ligeledes 2/3 flertal. 
 
§       7.          Ordinær generalforsamling.                        
Generalforsamlingen er foreningens højeste myndighed i alle foreningens anliggender. Ordinære generalforsamling, skal afholdes senest 31 marts hvert år og indkaldes med mindst 3 ugers varsel via offentlige medier samt med opslag i lokalsamfundet.

Stk. 2. Dagsordenen bekendtgøres via offentlige medier senest 8 dage før generalforsamlingens afholdelse.
Stk. 3. Forslag, der ønskes forelagt generalforsamlingen til vedtagelse, skal være hovedbestyrelsen skriftlig i hænde senest 14 dage før generalforsamlingens afholdelse. Forslag fremsendes på foreningens mail, som fremgår på foreningens hjemmeside
Stk. 4. På generalforsamlingen anvendes en dagsorden med mindst følgende punkter:
1.     Valg af dirigent.
2.     Valg af stemmetællere.
3.     Beretning ved hovedbestyrelsesformanden.
4.     Beretning fra udvalgene ved udvalgsformændene.
5.     Regnskabsberetning ved hovedkassereren
6.     Indkomne forslag.
7.     Valg til forretningsudvalget (jf. § 11 stk. 3)
8.     Valg af revisor, skal være regnskabskyndig.
9.     Eventuelt. 
§       8.          Ekstraordinær generalforsamling.
Ekstraordinær generalforsamling kan til enhver tid indkaldes af hovedbestyrelsen og skal indkaldes, når mindst 15 stemmeberettigede medlemmer skriftlig indgiver begæring herom til hovedbestyrelsen. I sidst nævnte tilfælde skal generalforsamlingen afholdes senest 1 måned efter, at begæringen er fremsat over for hovedbestyrelsen med oplysninger om det emne, der ønskes behandlet. 
Stk. 2. Om indkaldelses- og udsendelsesmåde af dagsorden gælder bestemmelserne i § 7 stk. 2.   
§       9.          Generalforsamlingens ledelse m.v.
Generalforsamlingen vælger sin dirigent, der ikke må være medlem af hovedbestyrelsen, til at lede forhandlingerne. De, af dirigenten trufne afgørelser, skal på forlangende af 50% stemmeberettigede medlemmer sættes under afstemning.
Stk. 2. Generalforsamlingens beslutninger træffes ved simpelt stemmeflertal. Dirigenten bestemmer afstemningsmåden. Dog skal der ved begæring fra 50% stemmeberettigede medlemmer, afstemning og valg foregå skriftlig. 
Stk. 3. Alle afstemninger om eksklusion skal foregå skriftlig. Generalforsamlingens beslutninger indføres i en protokol, hvori også et referat af forhandlingerne optages i der omfang, dirigenten bestemmer. Protokollen underskrives af dirigenten. 
Stk. 4. Har generalforsamlingen truffet en afgørelse i en sag, kan denne ikke på ny frembringes på samme generalforsamling.  
§       10.        Stemmeret og valgbarhed.
Stemmeret har alle aktive medlemmer over 16 år, samt forældre til aktive medlemmer under 16 år.                        
Stk. 2. Er et aktivt medlem i kontingent restance bortfalder ens stemmeret.                        
Stk. 3. Valgbare er alle stemmeberettigede.
Stk. 4. Æresmedlemmer i såvel foreningen og i udvalgene, kan uden stemmeret overvære generalforsamlingen.
§       11.         Hovedbestyrelse (foreningens sammensætning).                       
Hovedbestyrelsen består af 4 repræsentanter fra forretningsudvalget samt 1    repræsentant fra hvert af de aktive udvalg under JFS                  
Stk. 2. Forretningsudvalget udgør foreningens daglige ledelse. Formand og kasserer skal være fyldt 18 år.
Stk. 3. Udvalgsrepræsentanterne vælges for et år ad gangen.
Stk. 4. Hovedbestyrelsen deltager med minimum 1 repræsentant  til Janderup Sogns Aktivitetshus brugerråd.                   
 
 
 
§       12.        Konstituering - tegningsret.
Forretningsudvalget konstituerer sig snarest, dog senest 14 dage efter generalforsamlingen. 
Stk. 2. Forretningsudvalget udarbejder selv sin forretningsorden, som godkendes af den samlede hovedbestyrelse. Forretningsudvalget er kun beslutningsdygtig når mindst 3 af dens medlemmer er til stede. Ved stemmelighed er formandens (næstformandens) stemme afgørende.
Stk. 3. Foreningen tegnes ved underskrift af alle i forretningsudvalget, dog i alle sager vedrørende køb, salg, pantsætning af fastejendom eller løsøre samt ved optagelse af lån kræves der underskrift af den samlede hovedbestyrelse. Køb, salg og pantsætning af fast ejendom, samt optagelse af lån, skal vedtages på generalforsamlingen med 2/3 flertal af de fremmødte stemmeberettigede på generalforsamlingen.
Stk. 4. Foreningens medlemmer og bestyrelsesmedlemmer hæfter ikke personligt for de for foreningen indgåede forpligtigelser, for hvilke alene foreningen hæfter med dens respektive formue.
Stk. 5. Foreningens medlemmer har ikke nogen økonomisk forpligtigelse over for foreningen, ud over kontingentforpligtelsen.
Stk. 6. Foreningens medlemmer har ikke krav på nogen del af foreningens formue eller udbytte af nogen art. 
§       13.        Valg til udvalgene.
Der oprettes de relevante udvalg, hvis arbejdsområde og beføjelser, fastlægges af den samlede hovedbestyrelse.
Stk. 2. Hvert udvalg består af 3 - 6 selvsupplerende medlemmer, som sidder for 2 år ad gangen, og afgår på skift, første gang ved lodtrækning. Udvalgene konstituerer sig med mindst en:
·       Formand
·       Kasserer - skal være fyldt 18 år.
·       Sekretær
Stk. 3. Udvalgene vælger en repræsentant til hovedbestyrelsen. Valgene/ suppleringerne skal ske hvert år så tidligt at konstitueringen og valg af hovedbestyrelsesrepræsentant er sket og meddelt til foreningsformanden senest 14 dage før afholdelse af ordinær generalforsamling. Såfremt supplering ikke finder sted. Indkaldes til spiller/forældremøde hvor valg afholdes. Dette annonceres via offentlig medier.
Stk. 4. Hovedbestyrelsen kan oprette eller nedlægge udvalg under JFS.

Stk. 5. Under hovedbestyrelsen er der oprettet et selvstændigt fitnessudvalg.
Dette udvalg har selvstændig økonomi og vælges af fitnesscenterets medlemmer på den årlige generalforsamling, som afholdes i forlængelse af hovedforeningens generalforsamling.
[bookmark: _GoBack]§       14.        Hovedbestyrelsesmøder.
Der afholdes møde i hovedbestyrelsen mindst 3 gange om året. Herudover kan der aftales møder efter behov.
Stk. 2. Over alle møder (forretningsudvalget, hovedbestyrelsen, udvalgene) føres protokol/referat, som omdeles til samtlige bestyrelsesmedlemmer, senest 1 uge efter mødets afholdelse. 
§       15.        Regnskab.
Foreningens regnskabsår er 1 januar - 31 december. Hovedkassereren skal inden 1 februar afgive driftsregnskab for det foregående år og status til revisoren.
Stk. 2. Driftsregnskab og status forelægges den ordinære generalforsamling til godkendelse forsynet med revisorens påtegning.
Stk. 3. Hovedkassereren fører kassebogen eller et tilsvarende EDB program for foreningen. Udvalgskassererne fører deres respektive kassebøger eller et tilsvarende EDB program, og er til enhver tid beretningspligtig til hovedkassereren.  
§       16.        Revision.
På den ordinær generalforsamling vælges for et år ad gangen en revisor, der skal være regnskabskyndig.
Stk. 2. Revisoren skal hvert år gennemgå det samlede regnskab og påse, at beholdningerne er tilstede. Driftsregnskab og status forsynes med en påtegning.          
              Stk. 3. Revisoren har til enhver tid adgang til at efterse regnskab og beholdninger.  
§       17.        Vedtægtsændringer.
Vedtægtsændringer kan ske, såfremt 3/4 af de på generalforsamlingen tilstedeværende stemmeberettigede medlemmer stemmer herfor. 
 
§       18.        Foreningens opløsning.
Foreningen kan opløses, når det vedtages på 2 lovlige indvarslede generalforsamlinger afholdt med mindst 14 dages mellemrum, og når mindst 3/4 af de stemmeberettigede medlemmer stemmer herfor.
Stk. 2. På generalforsamlingen skal samtidig træffes beslutning om, hvorledes foreningens formue, herunder fast ejendom og løsøre fordeles. Her kræves dog kun simpelt stemmeflertal.              

Disse vedtægter erstatter tidligere vedtægter, og er vedtaget på ordinær generalforsamlingen for Janderup Forenede Sportsklubber den 14 marts 2015

Bestyrelsen for Janderup Forenede Sportsklubber: 
Formand: Marni Jørgensen, Næstformand: Kurt Andreasen, Kasserer: Knud Ricard, Sekretær: Charlotte Lyst.

